पाएं अपने शहर की ताज़ा ख़बरें और फ्री ई-पेपरडाउनलोड करें
शिक्षा का अधिकार (आरटीई) के तहत निजी स्कूलों में प्रवेश के लिए प्रथम चरण की प्रक्रिया चल रही है। रायपुर जिले के निजी स्कूलों में आरक्षित सीटों के लिए इस बार आवेदन कम मिले हैं। करीब साढ़े 8 हजार सीटों के लिए 6 हजार आवेदन मिले हैं। आवेदन की प्रक्रिया अब भी चल रही है। अफसरों का कहना है कि जिन स्कूलों में उपलब्ध सीटों से ज्यादा आवेदन मिले हैं, वहां लॉटरी होगी।
जहां आवेदन कम होंगे वहां बगैर लॉटरी सीटें आबंटित की जाएगी। सीटों के आबंटन के लिए जून में लॉटरी होने की संभावना है। पिछली बार रायपुर जिले के निजी स्कूलों में आरटीई सीटों के लिए 10 हजार से अधिक आवेदन मिले थे। हालांकि, फिर भी सीटें खाली रह गई थी। इस बार उपलब्ध सीटों की तुलना में आवेदन कम आए हैं। इस बार 22 अप्रैल तक आवेदन की आखिरी की आखिरी तारीख थी। लेकिन कोरोना संक्रमण की वजह से फार्म भरने की तारीख बढ़ायी गई। अफसरों का कहना है कि आगामी आदेश तक आवेदन की तारीख बढ़ायी गई है। अभी भी ऑनलाइन आवेदन किया जा सकता है। गौरतलब है कि नर्सरी में प्रवेश के लिए बच्चे की उम्र 3 से 4 साल है। केजी-1 के लिए उम्र 4 से 5 वर्ष और कक्षा पहली में प्रवेश के लिए बच्चे की आयु 5 साल से लेकर साढ़े छह साल होनी चाहिए।
राज्य में आरटीई की 83874 सीटें
राज्य के निजी स्कूलों में इस बार आरटीई के तहत 83874 सीटें आरक्षित है। इन सीटों के लिए अब तक 42200 आवेदन मिले हैं। कई जिले ऐसे हैं जहां उपलब्ध सीटों की तुलना में आवेदन बहुत कम आए हैं। पिछली बार राज्य में आरटीई की करीब 30 हजार से अधिक सीटें खाली रह गई थी। इस बार भी प्रथम चरण में आवेदन कम आने से कुछ ऐसी ही संभावना बन रही है।
आवेदन के लिए दस्तावेज जरूरी
आरटीई के तहत आवेदन के लिए विभिन्न दस्तावेज जरूरी है। जैसे, बच्चे का जन्म प्रमाण पत्र, बच्चे का आधार कार्ड, माता-पिता का आधार कार्ड, अंत्योदय कार्ड, गरीबी रेखा कार्ड। अनुसूचित जनजाति व अनुसूचित जाति के लिए प्रमाण पत्र।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn